Un elev al Colegiului "Alexandru cel Bun" din Gura Humorului a fost eliminat de la ultima probă a simulării examenului de bacalaureat, acesta fiind surprins cu telefonul mobil asupra sa, lucru interzis de metodologia în vigoare.
Lucrarea adolescentului a fost notată cu 1, însă fiind vorba de o simulare a examenului, elevul nu a primit alte sancțiuni. Liceanul susținea proba la biologie.
5.021 de elevi suceveni au susținut miercuri, 6 martie, ultima probă din cadrul simulării bacalaureatului, proba la alegere a profilului și specializării (matematică, istorie, fizică, chimie, biologie, informatică, geografie, logică, argumentare și comunicare, psihologie, economie, sociologie și filosofie).
Numărul absenților s-a ridicat la 850.
Examenul s-a desfășurat în 39 de licee din județ.
Rezultatele vor fi comunicate individual în data de 15 martie 2024 și vor fi analizate la nivelul fiecărei unități de învățământ prin discuții cu elevii, ședințe cu părinții, precum și la nivelul consiliului profesoral. Obiectivul urmărit: îmbunătățirea performanțelor școlare în perspectiva examenului din această vară prin adoptarea celor mai potrivite măsuri în acest sens.
Notele nu se trec în catalog, însă, prin excepție, la solicitarea scrisă a elevului/a părintelui, acestea pot fi consemnate în catalog.
Până la examenul propriu-zis, elevii din ultimul an de liceu mai au la dispoziție peste trei luni de zile pentru a se pregăti.
Bacalaureatul 2024 începe pe 17 iunie cu proba de limba română oral, probele scrise urmând să debuteze pe 1 iulie.
Primele rezultate vor fi afișate pe 8 iulie.